अज्ज रेशू ते दीप दे मूंहै दी चमक कल्लै कोला किश घटी दी ही। कुसै दा किन्ना बी हौंसला की नीं होऐ, प्रेश्नै बेल्लै पुटि्‌ठयां-सिदि्‌धयां गल्लां दमाकै च आई गै जंदियां न जिंदै कारण मूंह हिस्सी गै जंदा ऐ। अज्ज गप्पं मारने दा नां समां हा ते नां गै मन। सूरज ते रेशू दियां नजरां मिला’ रदियां हियां पर ओठ खमोश हे। रेशू दी अक्खीं च बत्तर साफ लब्भा दा हा पर किश स्हारा देने दी हालती च अज्ज सूरज बी निहा। नुहाड़ा गला बी भरोई आए दा हा। रमन सब दियां नजरां बचाइयै दीपा ई दिक्खी लैंदा हा। दीपा मुंडी नीमीं करियै औंगलियें दे नैंह् दिक्खा दी ही। इक्क-दऊं हांडी उन्न मुंडी उबड़ी चुक्की बी पर रमन कन्नें अक्ख रलदे गै उन्न अक्ख चुराई लेई। खरै नुहाड़ें मनै दा बी ऊ’यै हाल हा जेह्‌का रेशू दे मनै दा हा। एह् कुडियां खरै निहियां चांह्‌दियां जे उंदे दुआस मूंह् दिक्खियै बाकी जनें बी दुआस होन। खिंडने आह्‌ले ते खंडाने आह्‌ले दौंनी धड़ें ई इ’यै सोच बड्ढी-बड्ढी खंदी ऐ जे पता नीं मरीजै दा केह् बननां ऐ। इस करी इयै नेह् मौकै जां ते लोक नजरां चुरांदे लभदे न ते जां फिरी फिक्का ते बनौटी हस्सा हसदे। किश इ’यै नेहा इत्थें बी होआ’रदा हा।